CELEX: 32015R1205
Language: mt
Date: 2015-07-23 00:00:00
Title: Regolament ta' Implimentazzjoni tal-Kummissjoni (UE) 2015/1205 tat-23 ta' Lulju 2015 li jemenda r-Regolament ta' Implimentazzjoni (UE) Nru 743/2013 li jintroduċi miżuri ta' protezzjoni dwar l-importazzjonijiet tal-molluski bivalvi mit-Turkija intenzjonati għall-konsum mill-bniedem, b'rabta mal-perjodu tal-applikazzjoni tiegħu (Test b'rilevanza għaż-ŻEE)

24.7.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 196/2
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/1205
   tat-23 ta' Lulju 2015
   li jemenda r-Regolament ta' Implimentazzjoni (UE) Nru 743/2013 li jintroduċi miżuri ta' protezzjoni dwar l-importazzjonijiet tal-molluski bivalvi mit-Turkija intenzjonati għall-konsum mill-bniedem, b'rabta mal-perjodu tal-applikazzjoni tiegħu
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (1), u b'mod partikolari l-Artikolu 22(6) tagħha,
   Billi:
   
               (1)
            
            
               Ir-Regolament ta' Implimentazzjoni tal-Kummissjoni (UE) Nru 743/2013 (2) ġie adottat minħabba li l-awditi tas-servizz tal-awditjar tal-Kummissjoni, jiġifieri l-Uffiċċju Alimentari u Veterinarju (“FVO”), identifikaw li t-Turkija għandha defiċjenzi fil-mod kif timplimenta l-kontrolli uffiċjali tal-produzzjoni tal-molluski bivalvi maħsuba għall-esportazzjoni lejn l-Unjoni, u minħabba li l-Istati Membri rrappurtaw kunsinni mhux konformi ta' molluski bivalvi li oriġinaw mit-Turkija li ma kinux qed jissodisfaw l-istandards mikrobijoloġiċi tal-Unjoni.
            
         
               (2)
            
            
               L-awtoritajiet kompetenti Torok ippreżentaw l-informazzjoni dwar il-miżuri korrettivi li nbdew biex jiġu indirizzati n-nuqqasijiet identifikati fis-sistema tal-kontroll għall-molluski bivalvi maħsuba għall-esportazzjoni lejn l-Unjoni. Madankollu, minħabba s-serjetà tan-nuqqasijiet identifikati fl-awditi tal-FVO, qabel ma jiġi kkunsidrat li jitneħħew il-miżuri, tenħtieġ verifika ta' segwitu mill-FVO. Barra minn hekk, l-Istati Membri rrappurtaw ċerti każijiet ta' nuqqas ta' konformità mikrobijoloġika tal-molluski bivalvi ppreżentati f'post ta' spezzjoni fil-fruntiera tad-dħul fl-Unjoni.
            
         
               (3)
            
            
               Għalhekk, il-limitu tal-applikazzjoni tar-Regolament (UE) Nru 743/2013 għandu jiġi emendat skont dan.
            
         
               (4)
            
            
               Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Fit-tieni paragrafu tal-Artikolu 5 tar-Regolament (UE) Nru 743/2013, id-data “4 ta' Awwissu 2015” għandha tinbidel u ssir “31 ta' Diċembru 2016”.
   Artikolu 2
   Dan ir-Regolament jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-23 ta' Lulju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 24, 30.1.1998, p. 9.
   
      (2)  Ir-Regolament ta' Implimentazzjoni tal-Kummissjoni (UE) Nru 743/2013 tal-31 ta' Lulju 2013 li jintroduċi miżuri ta' protezzjoni dwar l-importazzjonijiet tal-molluski bivalvi mit-Turkija intenzjonati għall-konsum mill-bniedem (ĠU L 205, 1.8.2013, p. 1).